钦定古今图书集成/明伦汇编/交谊典/第042卷 > 《与黄宗贤六》前人
## 钦定古今图书集成/明伦汇编/交谊典/第042卷 > 《与黄宗贤六》前人

宅老数承远来，重以嘉贶，相念之厚，愧何以堪！令兄
又辱书，惠，礼恭而意笃。意家庭旦夕之论，必于此学
有相发明者，是以波及于仆。喜幸之馀，愧何以堪！别
后工夫，无因一扣，如书中所云，“大略知之，用力习熟，
然后居山”之说，昔人尝有此，然亦须得其源。吾辈通
患，正如池面浮萍，随开随蔽。未论江海，但在活水，浮
萍即不能蔽。何者？活水有源，池水无源。有源者由己，
无源者从物。故凡不息者有源，作辍者皆无源故耳。